ສະ​ຫະ​ປະ​ຊາ​ຊາດ ກ່າວ​ວ່າ ພະ​ນັກ​ງານ​ຂອງ​ຕົນ 9 ຄົນ ແລະ​ຄົນ​ຂັບ​ລົດ 70 ຄົນ ຍັງ​ຖືກ​ຄຸມ​ຂັງ ໃນ​ເອ​ທິ​ໂອ​ເປຍ 
ໂຄສົກຂອງອົງການສະຫະປະຊາຊາດ ໄດ້ກ່າວວ່າ ຍັງບໍ່ທັນມີຄຳອະທິບາຍໃດໆເລີຍສຳລັບການກັກໂຕນັ້ນ.
ອົງກາານສະຫະປະຊາຊາດ ໄດ້ກ່າວໃນວັນພຸດວານນີ້ ວ່າ ພະນັກງານຂອງຕົນ ທີ່ຍັງຖືກຄຸມໂຕ ໂດຍລັດຖະບານກາງຂອງເອທິໂອເປຍ ເຫຼືອຢູ່ຢ່າງໜ້ອຍເກົ້າຄົນ ໃນນະຄອນຫຼວງອາດິສອາບາບາ ແລະພວກຄົນຂັບລົດໃຫຍ່ 70 ຄົນຜູ້ທີ່ຈະຂັບລົດບັນທຸກເຄື່ອງຊ່ອຍເຫຼືອດ້ານມະນຸດທຳເຂົ້າໄປໃນຂົງເຂດທິເກຣທາງພາກເໜືອຂອງປະເທດ ກໍຍັງຖືກນຳໂຕໄປຄຸມຂັງໄວ້ ທ່ານສະແຕັບຟານ ດູຈາຣິກ ໄດ້ກ່າວຕໍ່ບັນດານັກຂ່າວວ່າ “ພວກເຮົາສືບຕໍ່ເຮັດວຽກແລະພົວພັນກັບລັດຖະບານ ເພື່ອໃຫ້ພວກເຂົາເຈົ້າໄດ້ຮັບການປ່ອຍຕົວ ” ໃນວັນອັງຄານຜ່ານມານີ້ ອົງການສະຫະປະຊາຊາດໄດ້ກ່າວວ່າ ພວກພະນັກ ງານຊາວເອທິໂອ ເປຍຂອງຕົນ 22 ຄົນ ໄດ້ຖືກຄວບຄຸມໂຕຢູ່ໃນອາດິສອາບາບາ ແຕ່ວ່າ ຫົກຄົນໄດ້ຖືກປ່ອຍໂຕແລ້ວ ສະມາຊິກຄອບຄົວຂອງເຂົາເຈົ້າບາງຄົນແມ່ນລວມຢູ່ໃນພວກທີ່ຖືກກັກຂັງ ທ່ານດູຈາຣິກ ໄດ້ກ່າວໃນວັນພຸດວານນີ້ ວ່າ ບໍ່ມີສະມາຊິກຄອບຄົວຂອງພວກເຂົາທີ່ຍັງຖືກກັກໂຕ ໂຄສົກຂອງອົງການສະຫະປະຊາຊາດ ໄດ້ກ່າວວ່າ ຍັງບໍ່ທັນມີຄຳອະທິບາຍໃດໆເລີຍສຳລັບການກັກໂຕນັ້ນ “ພວກເຮົາບໍ່ໄດ້ຮັບການສື່ສານຢ່າງເປັນທາງການໃດໆ” ທ່ານດູຈາຣິກ ໄດ້ກ່າວຕອບຕໍ່ຄຳຖາມຕ່າງໆນາໆ ທ່ານກ່າວຕື່ມວ່າ “ພວກເຮົາໄດ້ລົມກັບລັດຖະບານແລ້ວ ພວກເຮົາໄດ້ສົ່ງບັນທຶກຄຳເວົ້າ ພວກເຮົາຢາກໄດ້ຄຳອະທິບາຍ ” ໃນວັນທີ 30 ກັນຍາ ເອທິໂອເປຍ ໄດ້ເນລະເທດເຈົ້າໜ້າທີ່ດ້ານມະນຸດສະທຳຂອງອົງການສະຫະປະຊາຊາດເຈັດຄົນ ອອກຈາກປະເທດ ໂດຍກ່າວວ່າ ພວກເຂົາໄດ້ແຊກແຊງເຂົ້າໃນກິດຈະການພາຍໃນຂອງປະເທດ ພວກຄົນຂັບລົບບັນທຸກດັ່ງກ່າວ ເຮັດວຽກໃຫ້ທັງອົງການສະຫະປະຊາຊາດ ແລະອົງການທີ່ບໍ່ຂຶ້ນກັບລັດຖະບານ ຫຼື NGO ຈຳນວນນຶ່ງ ອີງຕາມການກ່າວຂອງໂຄສົກ ພວກເຂົາໄດ້ຖືກກັກໂຕ ໃນຂະນະທີ່ຂັບລົດບັນທຸກຢູ່ຖະໜົນໃນເມືອງຊາມາຣາ ທີ່ຂົງເຂດພາກເໜືອຂອງອາຟາຣ ເຄື່ອງຂອງທີ່ບັນທຸກແມ່ນຈະຖືກນຳໄປຍັງເຂດທິເກຣ ບ່ອນທີ່ປະຊາຊົນ 5 ລ້ານ 2 ແສນຄົນ ແມ່ນກຳລັງຕ້ອງການການຊ່ອຍເຫຼືອຫຼາຍທີ່ສຸດ ບໍ່ມີການຊ່ອຍເຫຼືອໃດໆສາມາດເຂົ້າໄປໃນຂົງເຂດດັ່ງກ່າວໄດ້ ເປັນເວລາເກືອບສີ່ອາທິດແລ້ວ